khistorydata/jeongjo-sjw-relations huggingface dataset:
정조 21년
洪仁浩啓曰兵曹判書權牌不進推考傳旨今方捧入而命召傳授一時爲急如是違召不卽承膺事甚未安所當更請牌招而擔舁赴闕之際素患痰結之症一倍添劇跬步之間運動無路云何以爲之敢稟傳曰本兵命召之封置密匣今幾日矣此造符以來所未聞之擧旣佩之後差祭鎖院例皆爲之亦有北關仍佩往來之例而曠其官而莊其符寧有如許國體乎重任不可輕遞事面不可不尊兵曹判書權許遞爲其傳授命召而遞改則雖一兩日間不可遲待受薦前望太夥然而其外亦豈無可合之人乎刑曹判書李祖源除授卽爲牌招使卽受符而刑曹判書之代旣命今政差出待下批亦爲牌招
정조 21년
洪仁浩啓曰兵曹判書李祖源牌不進推考傳旨今方捧入而命召傳授一時爲急更卽牌招何如傳曰允
정조 21년
以吏曾參議金祖淳牌不進罷職傳旨傳于洪仁浩曰只推更爲牌招
정조 21년
以黃海監司李義駿狀啓薦新生銀口魚限內不得封進惶恐待罪事傳于趙鎭寬曰勿待罪事回諭
정조 21년
以校理趙德潤修撰朴鍾淳副修撰李貞運尹行直牌不進罷職傳旨傳于趙鎭寬曰只推
정조 21년
以活人提調金思穆牌不進推考傳旨傳于李勉兢曰勿施
정조 21년
李勉兢啓曰活人提調金思穆貶坐申飭之下傳旨旣已勿施而謂有情勢終不承膺事體所在極爲未安推考何如傳曰允嚴飭使之卽爲設行後更稟可也
정조 21년
洪仁浩啓曰兵曹判書李祖源再牌不進推考傳旨今方捧入而命召傳授一時爲急如是違牌不卽承膺事甚未安所當更請牌招而係是一日三牌何以爲之敢稟傳曰更爲牌招
정조 21년
以吏曹參議金祖淳再牌不進罷職傳旨傳于李海愚曰只推更爲牌招違牌勿爲呼望各別嚴飭斯速開政
정조 21년
李益運啓曰兵曹判書李祖源疏批已下卽爲牌招傳授命召何如傳曰允
정조 21년
傳于李勉兢曰三銓批下守令差出不可踰日牌招使卽開政
정조 21년
以吏曹參議金祖淳牌不進罷職傳旨傳于李海愚曰以其地處資歷何論中批與否且況辭樞密雖曰美事疏中無端自劃有若質言者然寧有如許遞義乎若待望實俱備心廣體胖然後欲行銓官之事則雖姚崇寇準豈於其心自慊而曰我可以堪當而出仕乎三銓事萬萬駭然爲先從重推考更爲牌招使之夜深前開政
정조 21년
以吏曹參議金祖淳再牌不進罷職傳旨傳于李海愚曰傳旨勿施其委折爲先問啓
정조 21년
李海愚啓曰吏曹參議金祖淳問啓命下之後來詣闕外屢度催促終不入來事體所在萬萬未安推考警責何如傳曰允
정조 21년
李海愚啓曰問啓事命下矣問于吏曹參議金祖淳處則以爲臣之萬萬不稱於見職之狀悉暴於俄者號籲之中日月之明必已畢燭其無隱非飾之斷斷衷曲矣以臣不肖無狀之姿偏蒙生成甄陶之化左右兜攬至叨見職而榮已至矣寵已極矣藉曰頑如木石冥如豚魚尙有未泯之秉彝則亦豈無感激奮發隨事策勵夷險燥濕生死向前之心而第念人臣事上之道莫先於一誠字臣雖至愚猶知無此則無以藉手於聖明之世也臣之鑑識才器苟有一半分近似於是職者以平日摩頂放踵欲報涓埃之忱雖今日承命明日狼狽實所甘心樂爲而獨奈姿性鈍闒知識茫昧愚如塑泥昏如飮煙人物之孰優孰劣公議之誰合誰否何以辨別注措之如何得當格例之如何循規何以了辦乎今若只知分義之莫嚴威罰之可畏而不自量度倀倀赴匪可據之地芒芒行所不知之事則人之嗤罵姑舍無論古今天下豈有如此無實不誠之甚者乎此乃所以寧被方命之嚴誅不敢以不誠自歸者也區區愚見迷不知變嚴敎之下無以蠢動震懍罔措不知攸對云矣敢啓傳曰知道意謂有別般情勢使之問啓見其對奏非新語若此則尤不可任其逡巡以前牌各別催促
정조 21년
洪仁浩以都摠府言啓曰副摠管申耆以刑曹參判本曹坐起書一仕出去而逐日赴坐煩稟未安入番間除草記往來之意敢啓傳曰知道
정조 21년
李肇源以戶曹言啓曰傳曰記昔先朝惟農是重耕耘之節夙駕親省每在於城南之野有時望雨得雨也亦如之民莫不欣瞻羽旄樂趨田功臺其地而名其臺曰省耕至今父老攀盛蹟而頌盛德在予追述之方豈無表識之圖令該曹往審其址仍加修築屢陪鑾蹕予尙記有之令內閣言于左相更書臺號三字刻之石面因此而思之東西兩郊亦宜有省耕之所而迄未遑焉者可謂欠事詩不云乎靈雨旣零命彼倌人說于桑田蓋於方春時雨初降農桑伊始必親涖而勞勸之也況我朝家法在於重農允叶豳雅垂訓後世今玆之諭由於追述中一端該曹各築一臺於東西郊而與南郊修築之臺無侈於舊觀事亦令該曹知悉事命下矣參判臣鄭益祚與正郞臣尹光心依下敎馳進臺所詳細奉審則臺在南郊石隅大路南邊數十步許田畓中間而長廣爲七尺許高爲一尺五寸許故今方仍舊修築之意敢啓傳曰知道東西兩郊則可合築臺處卿其就議左右相草記可也
정조 21년
洪仁浩以兵曹言啓曰卽接西所衛將申昕牒報則本所南邊小松一株枯松一株因風折傷云令該所依例斫去之意敢啓傳曰知道
정조 21년
洪仁浩以壯勇營言啓曰善騎別將今當差出而前望中擬望之人乏少外任竝擬何如傳曰允
정조 21년
右諭善李城輔疏曰伏以惟我元良睿質天成令聞日彰四方傳誦欣聳已久今乃就傅儼臨書帷誠宗社生靈無疆之福也竊伏聞開講之際周旋中禮應答卓越中外蹈舞以爲太平萬歲之祝而臣名係宮官跡阻盛儀瞻望雲天徒切戀菀顧以臣實無所蘊可稱是職疾病危苦末由奔趨再陳卑懇冀蒙恩遞兪允尙靳批諭彌切特召三降除旨焜燿莫效竭蹶之誠恭竢威罰之章伏蒙聖慈俯垂照諒不惟不賜譴何益加眷顧特遣史官誕宣別諭申之以筵敎禮際過隆訓誨鄭重忽此寵擢之命又下於千萬夢寐之外而數日之內溫綸相續收召之眷愈往愈摯有非賤臣所敢承當惶隕震慄不知措躬之所也竊念極天倫綱昆蟲不昧世臣圖報古今恒情況以如臣不肖濫叨匪據歷溯往昔曾未之聞也夫有非常之遇者必思非常之報豈有所勉强而且臣於年前賜對祗奉玉音溫諄懇至如慈父之詔穉子有可以感動木石臣每中夜不寐撫躬興歎其欲有以對揚德意之萬一者耿結於方寸矣第臣聞人臣事君之道或出或處雖自不同裁義揆分各有攸當則其出非違道其處非負恩信乎竝行而不悖也是以古人有感激殊遇黽勉膺召而自量本分終身不出者亦多矣臣於前修去就之節雖不敢妄援然旣以堅守虞人之執仰陳於前又以一伸義分之忱告歸於後欲以不報爲報而若復言行不顧蹤跡頓變則聖上亦將何所取而用之哉惟是二品命德之授何等峻秩而名器一輕則國體不尊臣以庸陋末蔭玷薦七年驟躋亞卿之列榮盛招災固不暇恤其爲聞聽之駭惑物議之喧騰當何如哉是則聖慈之誤恩愈加而賤臣之進路自枳也恭惟我殿下以天縱之聖敎思無窮上承勳華之心法下貽翼子之燕謨早諭之道乃在於親近儒學之臣溫習經訓誠可以爲後聖法程而獨以臣欺天之罪仰累則哲之明猥廁誦說之聯復辱簡擢之典臣之重戾於是益著而無可自贖矣臣於請譴之章病勢輕重何敢煩達而槪其風眩宿症轉輾沈痼房闥之間欲赴還仆者數矣漸至於神識茫昧氣息凜綴聾聵已劇言語難通杜門委席全無生人意象以此癃廢之狀雖欲冒昧趨命而不可得矣如有絲毫蔓飾欺誣聰聽則天地神明實所鑑臨臣雖冥迷亦知其不宜出此也伏乞聖明特垂矜察收臣職秩亟令有司治臣之辜以明邦憲公私幸甚云云答曰省疏具悉卿與懷德儒臣俱膺招徠之列而敦諭別諭必欲致之承宣史官期令偕來果然有勉回遐心之擧及其至也講禮載擧此蓋懷德儒臣則職是師傅也寧或恩禮之有輕重於卿與懷德儒臣而然哉今則儒臣還懷德左諭善老而賢勞於庚暑此時待卿企卿願與之接武出入於講席豈翅淸風之思濯然姑不欲强之者炎令登程恐煩撼頓疏來而久留之卽出於待之以實而筵臣未喩予意爲言其宣批之太遲甚矣近俗之固陋也在昔山林疏批未嘗隨到隨下者旣不一批卽起則其勢不得不優游寬緩此箇故寔略說於卿家從姪之在近密者俾傳於卿卿想前此諦承予猶耳慣於左右之說先申數行之諭反涉備例予所靦然自餘肝膈之蘊留俟秋生後仍傳于李勉兢曰此批答下諭于右諭善李城輔
정조 21년
兵曹判書李祖源疏曰伏以臣於千萬夢想之外伏奉恩除以臣爲兵曹判書臣誠驚隕震懍不覺四體之失措夫六官之長何莫非重任而司馬爲最蓋銓衡人物則有冢宰之體筦掌財貨則似度支之法軍旅有禮則比乎宗伯姦宄式詰則先於司寇而至於摠兩廂之嚴衛冠五營之節制身佩樞要班同邇密者六卿之所無而是職獨然雖使古之名碩當之擧必逡巡而不敢居以臣至迂疎至儱憒百無寸長之一書生猝然承此命當此任毋論一身之狼狽四方之譏笑不意聖朝官人之政若是其舛誤也且臣於年來衰病日深風痰積祟轉成重聽家居酬接僅通語言公座問答全未諦悉由是而神精迷瞀志氣消落對人處事如霧如夢昏昏閉門自分病廢者久矣秋曹除命適在於齋居恤囚之時不敢言私黽俛趨膺而奏啓每賴僚堂箚決全委郞吏裒然尸位夙宵憂悶今玆之命其職務之繁責任之鉅尤非秋曹之比則以臣癃痼之形將何以陪衛殿陛肅豼貅之列出入政席副韎韐之望哉噫臣之事我殿下二十年于玆無才而惟殿下陶鎔之有罪而惟殿下涵貸之世人皆棄而惟殿下拔擢之自六品末官至八座峻秩無往而非簡在上心赴湯蹈火四字卽臣宮筵矢心之語則湯火且不欲避況何敢以循墻之例讓煩浼於殿下之前哉顧念是職關係甚大緣臣一人而玷名器辱聖簡則臣之孤負無以自贖趨走非恭逋違非慢斷斷寸心毫無假飾至於一門二卿私心懍懼猶屬臣緩聲天牌屢降轉動無路略控短章仰暴實狀伏乞聖上天地父母特垂諒察將臣新除本兵之任亟命鐫免以卒生成之澤不勝幸甚答曰省疏具悉須看中批傳敎勿辭行公
정조 21년
兵曹參判姜彝正疏曰伏以臣自數昨以來重得氣瘧之症每日寒熱不分朝晝頭疼而神精昏眩膈痞而吐瀉交作委頓床褥欲起還仆顧今僚員不備番次苟艱而尙不得循例持被私心惶悶已無可言此際見差太廟望祭獻官以此病狀雖欲怵畏義分强力駿奔而若或臨時疾作以致顚仆失禮於陞降興俯之際則臣雖萬殞猶不足以自贖玆不得不疾聲呼籲冒瀆崇嚴伏乞天地父母俯垂矜諒亟賜變通以重享禮仍許遞改見職俾得安意調理治臣瀆擾之罪以肅朝綱千萬幸甚云云答曰省疏具悉疏辭許令該曹付標卿其勿辭調理行公
정조 21년
吏曹參議金祖淳疏曰伏以歷數朝紳愚騃如臣而濫竊如臣者凡有幾人以千萬無肖之賤品蒙千萬曠絶之洪造粵自韋布應講之初至于今衣緋頂玉上下十三四年間煦濡雨露之澤依近日月之光淸貫華選揚歷殆遍頂踵毛髮都歸造化之仁本末長短盡入淵鑑之昭踰涯之懼負乘之戒夙宵兢栗不啻氷淵區區私忖每以爲藐然小臣旣無寸長可裨聖世則但當寄心虛舟回頭急流志遏溫飽而少逭自作之孽跡避名利而剩留不盡之福以圖終始生成之擇以效身心塵刹之奉而已斷斷此心可質神明而曾或披導悃愊於淸燕酬對之間惟聖明亦已俯燭其才器之無用而志願之有在矣不意今者三銓特除忽及於夢寐之外寵命纔頒庚牌荐降惝怳震悸誠不知措躬之所也國家用人之道雖微僚末官必量才授能然後庶盡天工人代之責今臣年學俱淺望實都乏喉院夙夜之役諸曹佐貳之職尙有不克堪承之懼矧此堂堂銓選之地寧容濫竽於其間而四方之譏笑從他譏笑一己之狼狽任渠狼狽雖欲蹶然而趨躍如而進奈臣天性至頑且憃以其知覺則菽與麥無所辨以其鑑別則賢不肖無所知且於尋常家居邸狀政眼曾不留心看過看亦不解其故如鄕村愚夫忽覩官府茫不識高低東西習與性成癡隨年增一切世務瞢如墮霧今若以此爲臣侈身耀閥之資則已苟欲使臣效淸朝甄別激揚之政則何異責瞽者之辨色撻齊人以言楚哉顧臣平居之自矢旣如彼今日之自劃又如此其於去就諒亦審矣設以逡巡方命之故仰觸嚴威至蹈斧鉞嶺海之危卽賤心之所安也初乏可據之義故作必辭之端攖其名而避其苦卽工於做宦者禦人之口給而竊念事君之義無隱爲本而趨走爲末使臣之禮勵廉莫先而寵利莫後故長源辭官而唐宋不奪其操若水勇退而宋帝俾遂其心千載之下想像見君臣上下情志流通之際每讀史至此未嘗不激感艶慕也今臣之庸陋愚昧固不及二子萬萬然惟是我聖明成人遂物之盛德至仁遠邁於唐宋二君飛潛動植之類莫不各遂其性伏況臣以世祿之裔邇密之列受恩罔極與天同大斂不得藏于屠沽之中走不得棲乎藪澤之間惟是得全家聲獲免大戾爲不報之報者無出於度己量力杜門守拙而已初非如二子浩然高引之擧則以若遭際以若志願夫豈有自阻其情之理亦豈有天只不諒之歎哉召命之下蠢動無望玆敢冒死呼籲畢陳衷赤伏乞天地父母察臣至切之懇矜臣悶苦之言將臣新授職名亟賜遞改因命永勿檢擬於選部之望以重公器以遂私願千萬血祝抑臣又有冒陳者授職之難自古爲然故設之銓衡之任俾主通塞之權以採朝廷之公議而君上不之與焉所以示人以公而不以私也今臣之叨是職過蒙誤恩不循常格遽承下批惶霣感激有倍他人而第未知其於公議果何如也其有妨於公議也則臣雖欲抗顔冒據誠不可得其無害於公議也則爵祿非殿下之所可私施也此又臣難進之一端然臣之株守不在於此而如右所陳則又何敢覶縷爲說重犯瀆褻之辜哉云云省疏其悉凡事循常爲可勿辭察職
정조 21년
丁巳六月十二日辰時上御誠正閣諸承旨持公事入侍時行都承旨趙鎭寬行左承旨洪仁浩行右承旨李益運左副承旨李勉兢右副承旨李肇源同副承旨李海愚假注書洪奭周記事官金景煥金珍恪檢校待敎沈象奎以次進伏訖上曰讀奏公事勉兢曰臣以吏房無公事矣命書傳敎曰民事不可緩守令諸窠一任其久曠是豈重民務農之意乎大臣昨以欲待少間薦擬附奏吏判差代開坼尙餘數日其前足可擧行而守令差出有難遲待新除授吏曹堂上卽爲牌招開政判堂則姑爲留窠待大臣病間受薦只以詞訟及守令現窠擬入事分付仍敎曰守令差出之後卽令辭朝下送又命書傳敎曰爲勉出大臣昨有前望不可命入之敎適又見亞三銓前望曾經中除承宣臺諫衆所共知情勢親病在外及編書校正無可點之人兼欲踐言行副護軍金祖淳吏曹參議除授仍敎曰以若地處令始爲之者亦云晩矣何必以中批爲嫌乎敎鎭寬曰陸奏約選向有使卿看詳之敎矣大抵古人之於經書亦必貴專門之學者蓋出於無分精力之意今人精力不如古人而反欲盡治四書五經安望其能做專一之工也陸宣公奏議非但文字之儘好亦多有益於時政而顧其篇章浩汗觀者易厭故略做先正朱書節要之例選其中若干篇刪繁就約俾便誦讀蓋以述而不作之旨兼寓務專精力之意而其於字句存拔之際尙或有未盡處且如臺省長官薦擧僚屬及京東水利均稅六條等諸篇人或謂之可刪而予意則不然蓋其去取之例雖詳於議論略於事實而此三篇則不獨切中事情足見自家經論亦多可以推行於當今者不可不採入矣至於論裵延齡奸蠹及沿邊事宜二書雖已節約尙多支繁延齡雖曰小人而論列之語似欠大臣之體且其罪狀一語可盡而重言複言何如是太過也鎭寬曰陸奏之於經濟朱書之於義理兩大文字可謂千古無比而宣公之於延齡正如朱子之於唐仲友嫉惡之太過亦可見其陽氣發處也上曰陸文自是一格用之疏章尤爲好矣雖多騈儷而自然合對絶無破碎雕刻之病矣命書傳敎曰記昔先朝惟農是重耕耘之節夙駕親省每在於城南之野有時望雨得雨也亦如之民莫不欣瞻羽旄樂趨田功臺其地而名其臺曰省耕至今父老攀盛蹟而頌盛德在予追述之方豈無表識之圖令該曹往審其址仍加修築屢陪鑾蹕予尙記有之令內閣言于左相更書臺號三字刻之石面因此而思之東西兩郊亦宜有省耕之所而迄未遑焉者可謂欠事詩不云乎靈雨旣零命彼倌人說于桑田蓋於方春時雨初降農桑伊始必親莅而勞勸之也況我朝家法在於重農允叶豳雅垂訓後世今玆之諭由於追述中一端該曹各築一臺於東西郊而與南郊修築之臺無侈於舊觀事亦令該曹知悉仍敎曰臺在石隅卿等見之乎鎭寬曰臣果見之而前輩之以此謄於賦詠者亦多矣上曰南郊臺址卽令戶堂往審而只仍舊制略加修築切勿令工役浩大東西郊則當從後商量次第爲之而此擧非爲一臺也意在追述重農之盛德而因其地想其蹟抑亦爲觀感之一助矣肇源讀奏戶房公事黃海監司李義駿啓本兔山縣反庫事命書判付鎭寬仁浩益運海愚以無公事先退勉兢曰繕工監褒貶初欲以明日爲之而今則工曹貶坐已過不得設行云矣上曰然則令工曹更爲磨勘可也仍命退諸臣以次退出
정조 21년
行都承旨趙鎭寬坐直行左承旨洪仁浩坐行右承旨李益運坐左副承旨李肇源坐右副承旨李海愚坐直同副承旨韓用和未肅拜注書柳遠鳴病一員未差假注書姜浚欽仕直洪奭周仕事變假注書宋應圭仕
정조 21년
李益運啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽牌不進傳旨未下監察茶時之意敢啓傳曰知道
정조 21년
李肇源啓曰貶坐擧行飭敎截嚴命牌事體尤爲至重而活人提調金思穆謂有情勢經宿闕外無意承膺極爲未安從重推考何如傳曰此啓辭還給
정조 21년
活人提調前望單子入之鄭民始落點
정조 21년
以備局堂上金文淳閔鍾顯李秉鼎李書九南公轍牌不進推考傳旨及罷職傳旨傳于洪仁浩曰年與位不低者卿宰卿宰之處義異於年淺位卑者去就要令當而已何必硬生然後爲得宜乎副提擧雖曰下大夫與聞廟議則無異卿宰近來諸宰處義伸之又伸今又如是反有關於國綱傳旨竝勿施更以前牌催促其中位高者承牌則餘當同然此意嚴飭
정조 21년
兵曹以申大謙爲禁軍別將
정조 21년
以執義朴戴淳掌令朴崙壽獻納李基讓正言李東萬牌不進罷職傳旨傳于李益運曰只推
정조 21년
李益運啓曰卽者義禁府都事來言左議政蔡濟恭今方待命於金吾門外云係是大臣去就敢啓傳曰知道
정조 21년
李益運啓曰卽者義禁府都事來言右議政李秉模今方待命於金吾門外云係是大臣去就敢啓傳曰知道
정조 21년
洪仁浩啓曰卽者議政府錄事來言左議政蔡濟恭以爲伏承朝筵下敎萬萬惶蹙不敢偃處私第來伏金吾門外以請嚴誅云仍納命召何以爲之敢稟傳曰安心勿待命事遣史官傳諭仍傳命召箚批姑勿論勞逸之義不嫌其倒置則勢將替勞而取前望點下該房知悉
정조 21년
洪仁浩啓曰卽者議政府錄事來言右議政李秉模以爲嚴敎之下惶悚靡措走伏金吾門外恭竢嚴譴云仍納命召何以爲之敢稟傳曰安心勿待命事遣史官傳諭仍傳命召箚批姑無論勞逸之義不嫌其倒置則勢將替勞而取前望點下該房知悉
정조 21년
以吏曹參議金祖淳再牌不進罷職傳旨傳于趙鎭寬曰昨日擧措不可以辭官言國綱所在此而不嚴處朝廷有體貌乎亟施不敍之典
정조 21년
洪仁浩以兵曹言啓曰今日本曹褒貶時磨勘堂上當爲備員而參判姜彝正陳疏受由參知未差參議睦萬中今方入直他無推移之路參知未差之代令該曹以在京無故人口傳差出待下批牌招以爲磨勘之地何如傳曰允
정조 21년
吏曹口傳政事以金啓洛爲兵曹參知
정조 21년
備邊司薦望以洪明浩爲吏曹參判李勉兢爲吏曹參議
정조 21년
趙鎭寬啓曰臣與左副承旨李勉兢伴直矣纔已移職伴直無人同副承旨李海愚卽爲牌招何如傳曰允
정조 21년
有政吏批判書未差參判洪明浩未肅拜參議李勉兢進行都承旨趙鎭寬進以韓用和爲承旨金載瓚爲吏曹判書閔命爀爲正言趙尙鎭爲刑曹判書尹壽民爲通津府使李仁達爲機張縣監具絳爲長淵縣監訓鍊都監提調單李祖源禁衛營提調單李祖源御營廳提調單李祖源前府使兪碩柱前郡守朴志泓以上還陞通政全州判官尹光垂還陞通訓以上復資事承傳
정조 21년
兵批判書李祖源病參判姜彝正受由參議睦萬中進參知未差右副承旨李海愚進同知單申光爀僉知三單田義顯閔愿朴文炯大護軍李聖圭權李家煥李秉鼎護軍權裕林道浩李鎭復白師謹李城輔金夢彩張集紹副護軍申大年韓用龜金載翼徐日輔蔡弘遠尹致性李魯述韓用和李壽咸權邁金啓洛朴長卨以上竝單付
정조 21년
洪仁浩以備邊司言啓曰卽見京畿監司李在學狀啓則枚擧砥平縣監尹羲厚牒呈以爲本縣素非牟農宜土而會簿春牟合爲二千五百九十餘石之多民戶則自來較少還分收捧之際爲弊不些況今春牟未免失稔本色準捧實無其路元數中限折半從民願作租待秋準捧事請令廟堂稟旨分付矣春牟最不合於農食該縣又非宜土之地雖非失稔宜有減數之道而目下民情亦不可不顧依狀請原數中限折半作租待秋準捧之意分付何如傳曰允
정조 21년
洪仁浩以訓鍊都監言啓曰本局中軍今當差出而擬望之人乏少外任竝擬何如傳曰允
정조 21년
修撰柳相祚疏曰伏以臣於前月初伏奉千萬不近似之職名揆以賤分已極惶汗且伏念臣祥禫纔訖了無榮進之念母病方劇亦無離捨之勢猥犯瀆澆之誅敢陳縣道之章退伏私次恭竢嚴譴而未及上徹幸蒙恩遞臣方母子相守攢祝洪造忽玆恩除復降於旬月之內華誥聯翩馹召有命臣誠驚惶愧恧尤不知所以措躬敢將前日未暴之私兼陳目下至切之懇北望拜稽仰首長號惟聖明矜察焉臣本迷劣庸陋百不猶人濫叨一第亦云僥倖而惟我聖上軫念先故特起曠想筵敎宸章前後炳朗此豈但臣家一門之慶抑亦嶠南七十州之所共欽誦而感祝者也第緣臣福過致尤榮極招殃恩歸未月臣本生父見背更未周歲臣所後父又繼奄忽臣之不孝無狀獲戾神天至此之極也冥頑已甚禮制遽閱而穹壤之至哀未已人世之意念都灰區區所願惟在於屛伏田野以養偏母保守先訓歌詠太平而已尙何毫髮有望於淸要榮顯之地也況臣本職掄選猥在喪中今此收錄纔經中月則結綬彈冠揚揚榮塗不但人之嗤罵亦豈臣所堪忍哉且臣母素患風痺之症一自喪威之餘轉成沈痼之疾入夏以來益復添劇長委床笫日事刀圭臣於此時雖在城闉之下猶當懇結將護之不暇況臣千里遠離動費時月苟使人事未盡調治失宜則臣之情事尤極悶切玆敢冒昧義分荐犯違傲伏乞聖明亟命鐫改臣所帶職名因治臣逋慢褻猥之罪以肅朝綱以安微分不勝幸甚臣無任激切屛營之至謹昧死以聞省疏具悉爾其勿辭上來察職
정조 21년
丁巳六月十三日辰時上御誠正閣諸承旨持公事入侍時行都承旨趙鎭寬行左承旨洪仁浩行右承旨李益運左副承旨李勉兢右副承旨李肇源同副承旨李海愚假注書姜浚欽洪奭周記注官金初燮金良倜檢校待敎沈象奎以次進伏訖上命讀奏公事鎭寬仁浩勉兢肇源海愚以無公事先退益運讀奏刑房公事慶尙監司李亨元啓本草溪郡定配罪人金善觀放送事命書判付敎曰活人提調已赴貶坐乎益運曰謂其情勢之難强屢度催促終不承膺矣上曰非但所帶之異於實職況其家與他自別則豈可一味如是更爲申飭而行公與否注書知入賤臣承命出飭命書傳敎曰因大臣言病坐起不爲設行之致日前諸備堂牌招自在勿施中豈可一味相持乎今日則一倂出牌莫敢違牌事嚴飭又命書傳敎曰吏曹殿最不可踰限開坼在再明而中批之三銓旣處分前望不欲點下其間大臣想亦差可到今議薦然後可以備政官行考績今日則與三銓以在京無故人一體議薦事言于廟堂仍命退諸臣以次退出
정조 21년
丁巳六月十三日午時上御重熙堂右副承旨入侍時右副承旨李肇源假注書洪奭周記事官金珍恪記注官金良倜以次進伏訖上曰吏房承旨入侍出榻敎賤臣承命出傳左副承旨李勉兢進伏上曰活人提調之尙不行公事甚駭然官職去就撕捱者何限而寧有以活人提調違牌者乎昨令同副考其前例之有無矣果有之云乎勉兢曰無之云矣命書傳敎曰處義之爲不爲亦隨官職之緊漫則活人提調牌不進前所未見屢飭之下無意承膺事體所在豈不寒心當該提調金思穆罷職旣命設行其代前單入之待下批使之磨勘仍敎曰前望旣以壯勇提擧點下明日本營貶坐時同爲設行事分付又敎曰備堂事之尙今不爲出場可悶矣今番則無敢違牌事申飭而其中位高者乃禮判也禮判違牌勿爲呼望又敎曰大臣謂有實病薦望不爲擧行云萬萬慨然大臣旣如此何責乎諸宰薦與不薦任便爲之更勿入稟事招致備郞傳于左相仍命退承史以次退出
정조 21년
行都承旨趙鎭寬坐行左承旨洪仁浩坐直行右承旨李益運坐左副承旨李肇源坐直右副承旨李翼晉未承牌同副承旨韓用和坐注書柳遠鳴病一員未差假注書姜浚欽仕洪奭周仕直事變假注書宋應圭仕
정조 21년
洪仁浩啓曰明日上前開坼相値視事頉稟之意敢啓傳曰知道
정조 21년
傳于洪仁浩曰下直守令留待
정조 21년
傳于李肇源曰右副承旨許遞前望單子入之待下批牌招察任
정조 21년
傳于李肇源曰未肅拜吏曹堂上待開門牌招褒貶使之限內設行
정조 21년
以金珍恪金景煥囚單子傳于李益運曰分揀放送
정조 21년
以徐有沂囚單子傳于李益運曰付過放送
정조 21년
兵曹以柳孝源爲禁軍別將
정조 21년
以訓鍊都監中軍望筒傳于洪仁浩曰不可數遞前中軍仍任
정조 21년
趙鎭寬以成均館兼大司成意啓曰文廟守僕依宗社守僕例試才啓下事曾已擧條啓下矣守僕朴喜儉瓜朔之代以事知守僕試才抄擇備三望受點次別單書入之意敢啓傳曰知道
정조 21년
趙鎭寬以成均館兼大司成意啓曰曾因大司成臣李晩秀所啓文廟守僕五窠中一窠依廟宮守僕例以事知守僕入啓蒙點毋得數遞使之久於其任嫺習儀節事擧條啓下矣依啓下守僕金慶徹瓜朔之代以事知守僕試才抄擇備三望別單書入受點久任之意敢啓傳曰知道
정조 21년
洪仁浩以兵曹言啓曰咸鏡道試取武士待上來給糧資齊到後草記事前判書臣權伏承筵敎矣北關武士閑良趙養鼎等五人南關武士出身李源根等十六人今已齊到故依下敎自臣曹分給糧資之意敢啓傳曰知道當親試待下敎待令可也
정조 21년
洪仁浩以訓鍊都監言啓曰依傳敎本局中軍申大謙仍任之意敢啓傳曰知道
정조 21년
禁府照目龜城府使李星會矣本府議啓內邑校橫拿不能嚴束致有殺越之情犯絶悖而亦不卽取服屢煩傳敎揆以法綱誠極可駭罪杖一百收贖告身盡行追奪私罪奉敎依允爲旀功減一等爲良如敎又照目植松前萬戶李元喆矣本府議啓內莫重還穀謂以民戶之流絶不能嚴督致有此未捧之夥然者揆以糴法殊極可駭罪杖一百收贖告身盡行追奪私罪奉敎依允爲旀功減一等爲良如敎又啓目扶安縣監李允行原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目通津前府使李文協原情云云問目內辭緣泛稱遲晩刑推得情何如判付啓除刑推議處爲良如敎
정조 21년
刑曹判書趙尙鎭疏曰伏以爲人臣而受恩於君父者從古何限而豈有如臣之比哉空疎之姿旣乏文質孤畸之蹤又多臲卼而偏蒙我聖上天地於臣父母於臣庇覆焉生成焉長縻爵秩節次推遷內而近密頻依日月之光外而藩邑又專符節之榮前後除拜歷揚華顯輒費聖明之拂拭遽躋卿月之崇班水曹長席金吾摠管次第叨冒黽勉承膺無似賤臣何以得此於聖朝也仰戴隆恩感淚被面自顧人器涯分已過惟是閑漫之職庶幾筋力趨走以爲圖報之萬一而乃者籌司特旨司寇新命聯翩荐降於夢想之外榮光所被門戶動色臣誠感激慙惶實不知措躬之所也臣本駑鈍又抱貞疾剖析剸理初非彷彿一切世務全是茫昧矧玆廟堂之機要軍國之謨猷便同瞽視之丹靑蚊負之丘山不省頭緖莫辨利害則以此樗櫟之朽糞土之墁其可擬議於店樑之用丹雘之具耶雖使才猷地望爲世所推者當之率多逡巡不欲冒居況臣譾劣其何可視若固有晏然承當而參聞也哉噫臣之夷險向前塵刹自效之願銘之心肝不惜頂踵凡有除命不敢費辭巽讓以犯不誠之科今此所叨之職雖已章皇出肅而至於籌司緊任反覆思量全不稱似寧被傲慢之誅實無堪承之望今若徒感恩私冒膺蹲居則其於累聖簡而屑名器非細故也疾痛之呼不避煩猥肝膈之懇非出矯飾玆敢略陳短章仰瀆崇聽伏乞聖慈察臣才不適用諒臣懇實由中亟賜鐫改臣新差備堂之任以重公器以安賤分千萬幸甚答曰省疏具悉卿其勿辭行公
정조 21년
丁巳六月十四日卯時上御誠正閣諸承旨持公事入侍時行左承旨洪仁浩行右承旨李益運左副承旨李肇源右副承旨李海愚同副承旨韓用和假注書姜浚欽洪奭周記注官金初燮金良倜檢校待敎沈象奎以次進伏訖上曰下直守令入侍出榻敎賤臣承命出與通津府使尹壽民機張縣監李仁達長淵縣監具絳偕入進伏命諸承旨讀奏公事用和讀奏禮房公事咸鏡監司李鼎運狀啓幼學朴臨奎公都會帖文祗受事益運讀奏刑房公事慶尙監司李亨元啓本給暇罪人金器文義城縣還配事命書判付訖上曰下直守令以次進奏職姓名可也壽民等以次進對敎曰下去善爲之也又敎仁達曰勿以機張爲小另加小心小邑善治然後大邑可做矣上曰萬頃縣令已爲待令乎注書知入賤臣承命出問回奏曰未及待令云矣仁浩曰此時守令不宜久曠而萬頃縣令徐有沂雖曰在鄕遲滯上來已極未安守令辭朝纔有飭敎而今日又不卽下直事甚駭然所當重勘而本院請推之外無他可施之罰何以爲之乎上曰爲先拿處可也出擧條上曰徐有沂居在何處益運曰家在安東而上京後寓居泮村云矣上曰下直守令宣諭而七事則除之宣諭訖命退諸臣以次退出
정조 21년
丁巳六月十四日辰時上御重熙堂左副承旨入侍時左副承旨李肇源假注書洪奭周記注官金初燮金良倜安岳郡守李始源以次進伏訖上曰上番兼春秋誰也肇源曰金初燮也上曰日前入侍之兼史皆何去乎良倜曰兵曹佐郞金景煥禮曹佐郞金珍恪皆赴本曹貶坐矣上曰入侍兼史例皆懸頉於貶目則豈可往參乎速令入來事分付初燮承命出飭記事官金景煥進伏上曰古例上下番及預備兼史皆擬望受點其餘兼史不得登筵近因此規之廢閣渠輩乃敢越格往參極爲駭然矣仍命書榻敎曰越例貶坐進去兼春秋竝拿處上敎始源曰間經旱暵本邑民事何如耶始源曰今年京畿兩西皆被旱災而海西爲最甚海西之中沿邑之多畓結者又最甚故延白及信川安岳等處水田之未付種者殆近三分之一而去月卄八日之雨洽爲一鋤今番霈注又在臣離衙之後以今所料不至有判歉之慮矣上敎賤臣曰藥房貶坐聞在今日都提擧已爲入來乎賤臣對曰姑未入來矣上敎始源曰得見鏡湖緣野之批乎始源曰臣果得見而恩數之曠絶誠可謂古今所罕矣上曰聞於向日往遊江亭昨赴本營貶坐拜起如常不待扶腋云可謂稀異矣仍敎賤臣曰領府事如已入來爾以此意往傳欲爲召見而日熱如此故或恐貽勞不令入侍此意一體傳之也賤臣承命出回奏曰欲赴貶坐而因眩症之添却不得入來云矣上曰爾其出去往問症勢之如何也賤臣承命出始源曰本郡各樣還穀其數甚多民受弊病其來已久而最是稷還至於二萬七千六百石之多且非本郡之土種故必貿諸鄰邑或不無以錢代捧之擧爲民痼瘼作吏奸藪旣不成糶糴之法意又難作賑救之糧資無益有害合有變通之道矣就其中管餉鑄字價償債條等九千二百六石零俱有需用處年年取耗上送於京司及營門則有不可全廢姑觀前頭作米取耗事甚便當而至於常平廳會錄條一萬八百六十六石七斗留庫條七千五百二十石六斗零合一萬八千三百八十六石十三斗零依民願以詳定例作錢上納在朝家別無所損而在本郡實祛痼弊故敢此仰達矣上曰民弊旣如此依民願爲之可也出擧條始源曰籍政之紊亂莫甚於本郡年前大臣筵稟以從實釐正之意行會各邑而伊時本郡適値空官仍舊磨勘每當式年鰥獨盲病人年八十無率及一家內父子各鼎者挾戶流接者亦爲分戶充數故此爲本郡民難支之端去壬子式年前郡守李益運在任時論報監營八百六十餘戶雖曰減數無依虛錄之類尙載於元摠中虛戶應役依舊夥多今式年則一從實戶磨勘俾無虛實相蒙之弊恐合事宜故敢此仰達矣上曰往復道臣從便釐正後令道臣狀聞可也出擧條始源曰支勅時本郡以黃州頭站竝邑分辦供億與黃州別無異同而黃州則一勅所需爲三千五百六十八兩零本郡則不過二千四百二十兩零蓋以黃州則支上勅本郡則支副勅故接待人數差減十名有此遞減之擧然而黃州地方官也人物之責立各種之貿覓不必多數費價至若本郡隔江百餘里之地搬運之費雇立之需不啼倍蓰而只因支供十名之差少有此千餘金之剋減者未免斑駁其在綜核之政宜有均排之道此後則一依黃州支勅例定式放下恐合事宜故敢此仰達矣上曰依爲之出擧條仍命退諸臣以次退出
정조 21년
行都承旨趙鎭寬坐行左承旨洪仁浩緣故出行右承旨李益運坐左副承旨李肇源坐直右副承旨李翼晉坐直同副承旨未差注書金履永仕柳遠鳴仕直事變假注書宋應圭仕
정조 21년
趙鎭寬啓曰今日拜辭行護軍權裕受由上來旣呈肅單不爲入來事甚未安推考警責原單子勿施何如傳曰允
정조 21년
藥房提調沈煥之行左承旨洪仁浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 21년
傳于趙鎭寬曰吏兵房承旨持褒貶啓本入侍
정조 21년
趙鎭寬啓曰同副承旨韓用和今日不爲仕進卽爲牌招何如傳曰許遞
정조 21년
洪仁浩啓曰備邊司郞廳來言今日賓廳日次而上前開坼相値不得來會云矣敢啓傳曰知道
정조 21년
吏曹口傳政事注書單金履永
정조 21년
趙鎭寬啓曰吏曹判書金載瓚參判洪明浩牌不進推考傳旨今方捧入矣褒貶限內設行事命下而如是違召不卽承膺事甚未安判書參判更爲牌招何如傳曰開坼已過此啓辭置之
정조 21년
傳于趙鎭寬曰靈山縣監除辭朝赴任
정조 21년
備邊司薦望申光履爲江華留守
정조 21년
吏曹口傳政事以李晩祥爲山淸縣監李永夏爲禮安縣監蘇洙中爲知禮縣監安弘迪爲靈山縣監萬頃縣監徐有沂安山郡守李魯在相換周命新爲積城縣監
정조 21년
趙鎭寬以吏批言啓曰新除授積城縣監周命新今年爲六十九歲年限已過改差何如傳曰允
정조 21년
以姜浚欽洪奭周囚單子傳于李益運曰分揀放送
정조 21년
趙鎭寬啓曰吏曹判書金載瓚疏批已下卽爲牌招參判洪明浩牌不進推考傳旨今方捧入矣開坼坐起今日內擧行事命下而如是違召事甚未安亦爲一體牌招何如傳曰允
정조 21년
以吏曹判書金載瓚肅拜單子傳于趙鎭寬曰判堂旣出肅政官牌招開政
정조 21년
有政吏批判書金載瓚進參判洪明浩牌不進參議李勉兢進左副承旨李肇源進以金華鎭爲工曹判書柳師模爲工曹參議閔台爀爲知義禁閔鍾顯爲弘文提學李秉鼎爲同成均李致中爲宗廟提調閔鍾顯爲觀象提調李祖源爲軍器提調洪致範爲龜城府使李彦熙爲積城縣監江華留守單申光履
정조 21년
兵批判書李祖源進參判姜彝正病參議睦萬中病參知金啓洛入直右副承旨李翼晉進以安春君柳焵爲都摠管林道浩爲副摠管金爲兼司僕將崔延岳具琡爲五衛將曺慶信爲訓鍊判官同知單柳復文副護軍單李海愚
정조 21년
以慶尙監司李亨元褒貶啓本判付內啓下吏曹爲旀嶺伯事駭然矣全篇取捨未見不憚大吏之跡雖於小吏題評多不致察甚至其中一倅之目斷之以醉且無能置之中考似此等事無非道伯辜負之端該守令柳誨爲先汰其職令該曹口傳差代當日給馬下送俾謝嶺民其外云有身病及不能謹愼之徐惇修洪樂敎金守曾等亦令改差口傳差代大抵爲民一念夙宵憧憧擇守令三守卽急先之務而日前大臣擧條之奏語與文字寬猛差殊至今爲大臣深以爲慨道臣則顧惜守令之顔面劣者耐任優者不褒考績之意果安在哉當該道臣初欲罷拿以懲他道而他道貶目多有還下送此道宜無異同該道臣爲先從重推考啓本還下送使之退限五十日封啓今人事事不若古人而不畏朝令處蔑分日甚殿最之改修正諉之先見之無錯惟以謄納前本殆若爲高致而兼作目下彌縫之端事事駭然孰甚於此乎所以還下也使之改修也非由於一二題目之適然不謹則朝令之下豈敢設爲不誠之辭重添不誠之罪乎今番段雖一語半辭無或謄上前本事嚴飭爲旀北道則昨年旣有付之道臣之筵敎者乎是旀關西則低等磨勘者武倅也年年如此何其不嚴之甚北伯猶屬公罪箕伯果非故犯乎兩道貶目亦爲還下送關西則限五十日北關則限七十日使之改修正上送而關西道臣亦爲爲先從重推考北道道臣推考爲良如敎
정조 21년
趙鎭寬以議政府左右相意啓曰今丁巳年春夏等褒貶當爲等第而臣等俱有故限內不得磨勘之意敢啓傳曰知道
정조 21년
洪仁浩以中樞府言啓曰本府郞廳及醫員錄事等今丁巳春夏等褒貶當爲等第而領中樞府事臣洪樂性有身病限內不得磨勘之意敢啓傳曰知道
정조 21년
趙鎭寬以耆老所言啓曰本所堂上多有身病今丁巳春夏等褒貶限內不得磨勘之意敢啓傳曰知道
정조 21년
趙鎭寬以忠勳府言啓曰本府今丁巳年春夏等褒貶當爲磨勘而有司堂上不備限內不得爲之之意敢啓傳曰知道
정조 21년
洪仁浩以宣惠廳都提調意啓曰本廳郞廳等今丁巳春夏等褒貶當爲等第而臣等俱有病故限內不得磨勘之意敢啓傳曰知道
정조 21년
洪仁浩以濬川司都提調意啓曰本司都廳及郞廳今丁巳年春夏等褒貶當爲等第而臣等俱有病故限內不得磨勘之意敢啓傳曰知道
정조 21년
趙鎭寬以吏批言啓曰新除授工曹判書金華鎭資級乃是輔國矣依例兼判書下批之意敢啓傳曰知道
정조 21년
趙鎭寬以吏批言啓曰廣興倉守鄭謙煥以三十朔窠兩次居中敦寧府直長金在三鄭漪洪赫俱以十五朔窠兩次居中竝依例罷職何如傳曰允金在三等旣有年滿間勿參公會之下敎中考勿施此後貶目依此懸頉事令該曹知悉可也
정조 21년
趙鎭寬以吏批言啓曰今日政廳考見京外褒貶啓本則旋義縣監洪相五以勞於求芻勗哉束薪爲目宜置中考而置諸上考延曙察訪金鼎權以益勉馬政爲目宜置下考而置諸中考陰竹縣監洪秉玉吉州等十官敎養官鏡城判官李德鉉題目俱宜置下考而置諸中考致勤點下殊無嚴明殿最之意三道道臣該牧牧使竝推考警責延曙察訪金鼎權罷黜旋義縣監洪相五中考施行陰竹縣監洪秉玉鏡城判官李德鉉竝依定式下考施行何如傳曰允
정조 21년
趙鎭寬以戶曹言啓曰本曹郞廳及所屬各司官員今丁巳春夏等褒貶依前例磨鍊以入而軍資監因都提調有故不得磨勘去秋冬等褒貶時軍資監司宰監司䆃寺內贍寺長興庫司圃署因都提調提調有故限內不得磨勘矣今則其時官員已多遷轉難以考績依近例蕩滌何如傳曰允
정조 21년
趙鎭寬以禮曹言啓曰各陵殿園墓本曹郞廳四學童蒙敎官通禮院掌樂院奉常寺典牲署禮賓寺東西氷庫東西活人署惠民署典醫監司譯院圖畫署官員等今丁巳年春夏等褒貶等第以入而宗廟署社稷署景慕宮弘文館藝文館春秋館成均館觀象監承文院內醫院東南關王廟官員等褒貶各其司領事都提調提調及堂上有故不得一時磨勘之意敢啓傳曰知道
정조 21년
趙鎭寬以禮曹言啓曰今此所屬各司官員等褒貶時元陵參奉李在純與參判臣尹得孚有應避之嫌不得同爲磨勘別啓本以入之意敢啓傳曰知道
정조 21년
洪仁浩以兵曹言啓曰卽接宗廟署入直部將金麗行手本則宗廟大門西邊墻垣舊築一間許頹圮云臣祖源馳進頹圮處看審後令繕工監以杻把子堅實圍排仍爲樹柵而衛軍二名定立限改築間嚴加守直亦令巡邏營門申飭校卒另加巡察之意分付何如傳曰允舊築曾有看審修改之敎矣其時何以擧行又有頹圮之擧乎今番則待晴與戶判更審又以修改處草記可也
정조 21년
洪仁浩以兵曹言啓曰本曹今丁巳年春夏等褒貶等第磨鍊以入而曹所屬訓鍊院軍器寺司僕寺官員等矣褒貶因各其司堂上及提調有故不得一體磨勘之意敢啓傳曰知道
정조 21년
洪仁浩以兵曹言啓曰本曹今丁巳年春夏等褒貶啓本中刀擦八處之意敢啓傳曰知道
정조 21년
洪仁浩以兵曹言啓曰折見諸道褒貶啓本則統制使尹得逵啓本中薺浦萬戶魚春淵以還弊宜革爲目則宜置中考而置諸上考知世浦萬戶朴致燁以事或疎忽姑觀來頭爲目則宜置下考而置諸中考北兵使鄭觀采啓本中豐山萬戶金受鍊以微謗宜愼爲目則宜置下考而置諸中考南兵使李壽鵬啓本中南虞候元啓弘以得失何有爲目舊乫坡知權管洪浩淵以倘能有終爲目則宜置中考而置諸上考平安兵使任嵂啓本中碧團僉使黃宗大以胡爲擅離爲目則宜置中考而置諸上考廣坪權管李完培以躬犯潛漁民卒莫禁爲目則宜置下考而置諸中考慶尙左兵使李殷福啓本中慶州營將具埱以柔練反尤戢束宜勉爲目則宜置中考而置諸上考殊無嚴明殿最之意各該帥臣推考警責薺浦萬戶魚春淵南虞候元啓弘舊乫坡知權管洪浩淵碧團僉使黃宗大慶州營將具埱竝中考施行知世浦萬戶朴致燁豐山萬戶金受鍊廣坪權管李完培竝下考施行而殿最事體何等嚴重而統制使尹得逵啓本中知世浦萬戶朴致燁等第肆然刀擦至登啓聞事未前有萬萬駭然統制使尹得逵從重推考何如傳曰允
정조 21년
趙鎭寬以工曹言啓曰本曹郞廳今丁巳年春夏等褒貶及屬司尙衣院繕工監掌苑署造紙署瓦署典涓司官員今丁巳年春夏等褒貶合七度磨勘以入之意敢啓傳曰知道
정조 21년
洪仁浩以壯勇營都提調意啓曰本營從事官及諸將官今丁巳年春夏等褒貶磨勘以入而去甲寅秋冬等乙卯丙辰春夏秋冬等褒貶因都提調有故不得磨勘矣今則其時從事官及諸將官已多遷轉有難考績依例蕩滌何如傳曰允
정조 21년
洪仁浩以壯勇營都提調意啓曰本營右司別右哨兼哨官始興縣令鄭致綏與臣樂性有翁壻應避之嫌今春夏等褒貶軍色提調臣鄭民始餉色提調臣李時秀同議磨鍊別具啓目以入之意敢啓傳曰知道
정조 21년
洪仁浩以壯勇營都提調意啓曰本營堂下將官今丁巳春夏等褒貶啓本中有一處刀擦之意敢啓傳曰知道
정조 21년
洪仁浩以壯勇營言啓曰本營諸將校各哨色頭目軍及統首等今丁巳春夏等勤慢磨勘以入之意敢啓傳曰知道
정조 21년
洪仁浩以訓鍊都監都提調意啓曰本局從事官禁松參軍諸將官今丁巳年春夏等褒貶當爲等第而都提調臣蔡濟恭以身病限內不得磨勘之意敢啓傳曰知道
정조 21년
洪仁浩以禁衛營都提調意啓曰今丁巳春夏等褒貶磨勘以入而去甲寅春夏秋冬等乙卯春夏秋冬等丙辰春夏秋冬等褒貶未得磨勘矣從事官及諸將官多有遞改今不得磨勘依例蕩滌之意敢啓傳曰知道
정조 21년
洪仁浩以禁衛營都提調意啓曰今春夏等褒貶磨勘啓本中一處刀擦之意敢啓傳曰知道
정조 21년
洪仁浩以御營廳言啓曰今丁巳年春夏等褒貶依例磨勘以入之意敢啓傳曰知道
정조 21년
吏曹判書金載瓚疏曰伏以臣之濫叨見職前後凡四遭矣以臣至愚之姿極陋之識雖冗司漫官尙無以稱當一二不負其責則至於銓選之任實非臣一日冒居者不待臣自鳴而以聖上則哲之明亦必照燭而無餘矣臣於始叨之日非不知瀝血蘄天必辭乃已獲全身心無誤公私以圖不報之報而辭拙而微忱未達誠薄而天聽未格竟不免滾迫一出而一出之後如舟下瀨回迫不得以至於再命而膺三命而進至今日而已四奉除旨中間之七顚八倒貽羞淸朝已無可言而今又視如固有處以宿趼殆無異於循序之職有除輒受則臣雖至迷彝性猶存亦豈忍全抛一已不顧四維復就必敗之地自犯無幸之戒哉伏況昨秋特補實出匪怒之至意臣躬抱恩敎涕淚沾紙感懼交至寢夢尙驚在今自訟自效之道惟有置身冗閑謝跡銓衡無負曲費造化天燾地育之深恩至德而已是職一步自劃有素到今去就實無可議玆敢吐瀝心肝仰首鳴號伏乞天地父母特垂矜憐亟收新命使生成庇保之澤有始而有終千萬至祝云云答曰省疏具悉卿其勿辭行公
정조 21년
兵曹判書李祖源參知金啓洛等疏曰伏以臣等今番本曹褒貶啓本中武臣兼宣傳官李光臣不參貶坐宜置中考而混書等第至於啓下矣殿最法意何等嚴重而緣臣昏謬致此做錯臣之不能堪勝卽此可知惶蹙之極短章自列伏乞聖明亟降威罰以彰臣罪李光臣則以中考施行俾存法例不勝幸甚臣無任云云答曰省疏具悉難免不察之失卿等推考
정조 21년
丁巳六月十五日卯時上御熙政堂吏兵房承旨持褒貶啓本入侍時行都承旨趙鎭寬行左承旨洪仁浩行右承旨李益運左副承旨李肇源右副承旨李翼晉假注書姜浚欽洪奭周記事官吳泰曾金履永檢校待敎徐有榘以次進伏訖上曰褒貶啓本入之浚欽奭周對擧以入上曰洪奭周固腕弱難擧而注書二員之各擧吏兵批兩啓本卽古例也此等處承旨何不提飭乎上曰當該注書一竝拿處出榻敎上曰前注書金履永還付注書牌招開坼時先入侍後謝恩出榻敎鎭寬等以次開坼啓本讀奏上曰敦寧主簿之以堂上相避不得磨勘云者不成體例矣相避之法在下當遞參上之官無得相換則便是已遞之官近來每緣情私之勝吏曹不卽出代而今此草記直以不得磨勘爲言者豈成說乎此草記還給承旨筵退後諭于吏曹使之出代可也上曰統制使啓本中中下等第有刀擦處開坼時承旨何不照察乎仁浩曰殿最法意何等嚴重中下題目尤宜詳審而卽伏見統制使尹得逵啓本則知世浦萬戶朴致燁等第中考刀擦改書事未前有萬萬駭然所當重勘而本院請推之外無他可施之罰何以爲之乎上曰考績之法至嚴中下等第尤宜致愼則中下刀擦前所未見者而比之道伯則可謂公罪當該統制使爲先從重推考該邊將則分付兵曹遞仍當否開坼時論理草記可也出擧條上曰諸道褒貶擧有周遮彌縫之意欲言其某某則近於察察之明而至於箕伯啓本尤不成說前年旣以一二冷武磨勘今又若此此豈分義道理之所敢出乎北伯啓本亦未免此套極爲非矣與嶺伯啓本竝爲爻周下送也大抵近俗拘於顔私者居多向日右相登筵旣以銓注之爲人擇官而未嘗爲官擇人爲奏則事當直擧一二人以明其跡而不此之爲及其擧條之入也糢糊說去與當初奏語不啻差殊深爲之慨然也大臣旣如此則諸道道臣之不能振擧激揚亦何足深責乎頹綱敗俗無以修擧安得無九原難作之嘆乎故相在時廟謨朝體漸有就緖之望今焉已矣上曰舊例口傳政事銓堂皆詣朝房爲之雖難每每如此今番則守令多窠三銓來詣闕外擬望事分付鎭寬曰卽伏見各道今春夏等褒貶啓本則京畿監司李在學陰竹縣監洪秉玉題目宜置下考而置諸中考致勤點下江原監司徐有防守令中無一人居下殊無嚴明殿最之意竝推考警責何如上曰依爲之出擧條仁浩曰卽伏見諸道今春夏等褒貶啓本則慶尙監司李亨元慶尙左水使李得駿南兵使李壽鵬邊將無一人居中居下江華留守李義弼統制使尹得逵邊將無一人居下殊無嚴明殿最之意竝推考警責何如上曰依爲之出擧條仁浩曰江華經歷李英裕頃因下敎持文書來待則褒貶啓本所當以此懸頉而等第之帶得貶語極涉未安原啓本勿施當該守守臣推考何如上曰依爲之出擧條上曰下直守令入侍賤臣承命出與萬頃縣令徐有沂偕入進伏承旨使奏職姓名有沂進對職姓名上曰侍從之臣筵體自別姓名之奏對反若鎭堡之納名樣駭然甚矣使之更奏有沂三四對終不得如禮肇源曰筵席奏對事體至嚴而萬頃縣令徐有沂擧措顚錯不可仍置而本院請推之外無他可施之罰何以爲之乎上曰遠人何足責也敎有沂曰筵體生疎無或爲怪而民社之責能體分憂乎有沂曰但當一心做去矣命書榻敎曰遐方之人筵席周旋之生疎來頭治績豈可臆加料度而生疎則生疎萬頃雖殘難治其在爲官擇人之道宜試相當處畿內鍊務守令中郡守以下窠口傳相換竝令除朝辭赴任又命書榻敎曰京外殿最旣開坼吏曹未肅拜堂上牌招開坼坐起今日擧行仍命退諸臣以次退出
정조 21년
行都承旨趙鎭寬坐行左承旨洪仁浩坐行右承旨李益運坐直左副承旨未差右副承旨李肇源坐同副承旨李翼晉坐直注書金履永仕柳遠鳴仕直事變假注書宋應圭仕
정조 21년
趙鎭寬啓曰來十六日日次儒生殿講日次矣敢稟傳曰再明日以製述試取於泮中以此分付可也
정조 21년
趙鎭寬啓曰吏曹郞廳來言承旨有闕政事取稟傳曰前望單子入之待下批牌招察任
정조 21년
禮曹啓目惠慶宮誕辰陳賀時應行節目參考磨鍊依此擧行何如判付啓其在順志之道今年則有難仰拂以自內只進表裏磨鍊爲旀朝廷亦以只進表裏爲之爲良如敎
정조 21년
趙鎭寬以講學廳言啓曰元子宮小學第三巷今日畢講仍爲溫繹之意敢啓傳曰知道
정조 21년
李益運啓曰獻納李基讓旣已詣臺肅拜不爲傳啓直爲出去事甚未安推考何如傳曰允
정조 21년
趙鎭寬以奉常寺都提調提調意啓曰東耤親耕田所種大麥打作則所出爲十石十三斗小麥打作則所出爲一石三斗之意敢啓傳曰知道
정조 21년
洪仁浩以兵曹言啓曰新除授五衛將崔廷岳前任公州營將時在任所而上來間本廳番次苟艱改差何如傳曰允
정조 21년
洪仁浩以御營廳言啓曰宗廟洞口內作統家戶中西邊第一統首兵曹書吏金致文家舍瓦家十二間草家三間內瓦家三間今番雨水頹圮故卽爲摘奸後自本廳錢三兩助給使之結構之意敢啓傳曰知道作統後修正成冊入啓爲莫重咫尺地民戶之禁其亂雜兼欲顧恤也況水火無異則向於統外近處被燒特遣諸將臣摘奸則且況洞口內統內之事不卽微稟亦不草記今因京兆別單飭敎之後有此草記卿之近來擧行事事若此豈不寒心乎此草記還給此際卿之從弟行首宣傳官擧措之駭然甚於卿不敎之罪卿何逭乎尤爲寒心矣
정조 21년
禁府照目扶安縣監李允行矣本府議啓內稅穀裝載自有定式謂以邑例科外添載至於致敗者揆以法意誠極可駭罪杖一百收贖告身盡行追奪私罪奉敎依允爲旀議減一等爲良如敎又照目通津前府使李文協矣本府議啓內烽燧法意何等嚴重而不能檢飭至於越次擧火之境事極驚駭罪杖八十收贖奪告身三等私罪奉敎依允爲旀議減一等爲良如敎
정조 21년
丁巳六月十六日卯時上御誠正閣諸承旨持公事入侍守令追後入侍時行都承旨趙鎭寬行左承旨洪仁浩行右承旨李益運左副承旨李肇源右副承旨李翼晉記事官金履永柳遠鳴記事官金景煥記注官金良倜檢校待敎徐有榘以次進伏訖上曰公事以次進奏鎭寬曰吏房無公事矣肇源曰戶房亦無公事矣仁浩讀奏黃海兵使李儒敬狀啓捉虎申飭事命書判付益運翼晉俱以無公事仰奏鎭寬曰慈宮誕辰隔日而禮曹節目姑未啓下故敢此仰達矣上曰仰體之道順志爲上故今年則雖於小饌等節不敢如例爲之蓋不欲仰拂慈敎也況適値閏月欲於來月十八日進小饌矣上曰今番之雨雖至屢日不甚大霔而下民無知或以爲支離耶鎭寬曰雨雖連日知時之雨不可謂久潦矣上曰守令入侍出榻敎履永承命出與龜城府使洪致範知禮縣監蘇洙中禮安縣監李永夏積城縣監李彦熙偕入進伏致範仰奏職姓名上曰爾年幾何致範曰五十二矣上曰其間何往致範曰待罪滿浦昨秋準瓜內遷矣上曰龜城難治近年以來擇差以送爾須極力爲治可也洙中仰奏職姓名上曰年爲幾何洙中曰六十三矣上曰下去善爲之也永夏仰奏職姓名上曰此是故相徐志修之外孫耶益運曰然矣上曰治邑無若爲司饔奉事時可也年前甲燔禁令時爾則以依前甲燔爲當云設有甲燔之朝令年少朝官宜請禁之而爾則反是無乃役心外物而然乎此雖小事可見其人治邑則愼勿如是也彦熙仰奏職姓名上曰爾年幾何彦熙曰四十九矣上曰爾居何鄕乎彦熙曰居在咸興矣上曰未署經乎彦熙曰然矣上曰署經後下直可也仍命書榻敎曰入侍守令中未署經人署經後辭朝鎭寬曰守令署經事命下矣兩司諸臺除在外疏批未下外未肅拜呈告人員竝卽牌招何如上曰依爲之出擧條上曰近來臺諫之違牌果是何事益運曰別無他事而不爲如例詣臺已至周年臺諫事誠慨然矣上曰旣無禁令而故爲違牌此豈成說乎益運曰雖無新設禁令而有前所設禁矣上曰豈可以此不爲詣臺乎臺閣舊列自大司憲兩司諸臺逐日詣臺傳啓若承旨仕進之規而如或有有故未入來者則以無城上所姑停矣近來此法廢而不行豈有如許臺體乎況合啓何等體重而謄傳故紙如是闕然誠寒心矣自今以後諫長以下諸臺逐日入來傳啓之意使諫長知之而臺體釐正之前雖至經年決不許遞亦使知悉可也命肇源宣諭益運曰守令宣諭時注書徑先離次退伏楹外事甚未安推考何如上曰依爲之出擧條敎曰曾經守令者除七事其外新除者奏七事可也洙中等以次奏七事訖上敎永夏曰農桑盛者何以則爲盛也永夏曰勸課樹藝則盛矣命守令先退上曰山淸縣監李晩祥何不待令乎肇源曰昨伏承明日下送之敎故已爲下去矣上曰明日待令事昨有下敎而不使來待此必司謁之誤傳矣民生疾苦專係守令故下直守令輒賜召接別無顯效近或自外下送矣向筵右相以爲近來守令多不爲官擇人云故下直守令依前召接而遣之李晩祥亦欲召見後下送矣有此錯傳司謁所爲萬萬駭然矣命退諸臣以次退出
정조 21년
行都承旨趙鎭寬坐行左承旨洪仁浩坐行右承旨李益運坐左副承旨李勉兢坐直右副承旨李肇源坐同副承旨李翼晉坐直注書金履永仕直柳遠鳴病假注書尹命烈仕事變假注書宋應圭仕
정조 21년
趙鎭寬啓曰來二十一日輪對日次矣敢稟傳曰當次人受點後日次來待
정조 21년
洪仁浩啓曰來二十一日朝參日次矣敢稟傳曰停
정조 21년
李翼晉啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽傳旨未下監察茶時之意敢啓傳曰知道
정조 21년
趙鎭寬啓曰同義禁閔台爀除拜後過三日不爲出肅事甚未安依定式推考警責仍卽牌招察任何如傳曰允
정조 21년
洪仁浩啓曰今六月二十日都目政事爲之之意敢啓傳曰知道
정조 21년
傳于李肇源曰都承旨右副承旨入侍
정조 21년
李肇源啓曰守令署經事命下矣禮安縣監李永夏知禮縣監蘇洙中積城縣監李彦熙諫院則旣已署經憲府則行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽牌不進無以備員署經云何以爲之敢稟傳曰一司除署經除朝辭皆令今日發行
정조 21년
傳于洪仁浩曰都目政稟雖已允下六道褒貶姑未上來足可排比行政於二十日乎各令吏兵曹論理草記
정조 21년
洪仁浩以兵曹言啓曰伏見慶尙監司李亨元狀啓則本道別試武士鐵箭一百五十步入格寧海出身李佳洪彦陽閑良權光稱片箭二中入格慶州閑良李應載武經講通二書淸道出身金宗器大丘閑良徐時玉起送緣由事待其上來草記事判下矣抄上武士李佳洪等五人今已齊到之意敢啓傳曰知道待晴與北道武士同爲試取次待令可也
정조 21년
傳于洪仁浩曰北道武士上來日有待晴親試之命今日似有晴意使之待令而處所春塘臺爲之而酬應苦矣當以內試射例爲之御平戎服侍衛則除之試官以下皆以平戎服待令嶺南抄上武士亦有一體待令之命使之同爲應試試官兵判壯勇大將禁衛大將兵曹摠府入直堂上各一員爲之
정조 21년
傳于洪仁浩曰關西抄上六兩二百步遠射武士二人旣有殿座時待令之命今日一體試取以此分付壯勇營今日試射時規矩則北道武士本道入格矢數雖直爲賜第可也況比之儒生數太少親試時當有闊狹六兩一百步柳葉箭一中騎芻一中力八十斤講粗以上中取一技嶺南則六兩一百二十步柳葉箭二中片箭一中講粗以上中取一技關西武士則係是二百步遠射臨時立防牌事分付
정조 21년
兵曹口傳政事副護軍韓用和金祖淳南公轍副司果李勉昇大護軍金思穆護軍林蓍喆李義弼李集斗以上竝單付
정조 21년
以漢城府民家頹壓別單傳于李肇源曰恤典令該廳卽爲分給事分付
정조 21년
疊以漢城府民家頹壓別單傳于李肇源曰恤典令該廳卽爲分給事分付
정조 21년
有政吏批判書金載瓚進參判洪明浩牌不進參議未差左副承旨李勉兢進以魚用謙爲吏曹參議徐邁修爲造紙提調徐有昌爲掌樂主簿
정조 21년
兵批判書李祖源進參判姜彝正病參議睦萬中病參知金啓洛入直行左承旨洪仁浩進以吳仁聖金啓默爲守門將李尙謙爲碧團僉使成宅基爲森森坡萬戶䨥靑權管單李源根
정조 21년
李勉兢以吏曹言啓曰傳曰都目政稟雖已允下六道褒貶姑未上來足可排比行政於二十日乎各令吏兵曹論理草記事命下矣六道殿最上來之前則六品窠旣無元仕出六盡爲區處之道守令見窠且不過爲若而邑則以此見窠無以分排各岐均爲轉遷之道矣敢啓傳曰事勢似然都政退行而外方武士之在京求仕滯留可悶取才皆於一兩日內爲之居首入擬者外卽爲下送事分付兵曹可也
정조 21년
洪仁浩以兵曹言啓曰傳曰都目政稟雖已允下六道褒貶姑未上來足可排比行政於二十日乎各令吏兵曹論理草記事命下矣今番都政出六區處合爲十三而見存參上窠爲七窠以此較計則不但難以排比且以久勤言之窠闕雖曰不少僉使只有四窠分排之際不無苟艱之慮而二十日都政旣是元定日故不敢自下進退依例入稟之意敢啓傳曰知道
정조 21년
李肇源以賑恤廳言啓曰漢城府民家頹壓別單判付內恤典令該廳卽爲分給事命下矣中部字內完少頹多一戶布一疋恤典依例題給之意敢啓傳曰知道
정조 21년
李肇源以賑恤廳言啓曰漢城府民家頹壓別單判付內恤典令該廳卽爲分給事命下矣西部字內完少頹多二戶三四間中完多頹少一戶各布一疋式合布三疋恤典依例分給之意敢啓傳曰知道
정조 21년
洪仁浩以兵曹言啓曰僉知中樞府事李龍模身病沈篤時月之內無望供職呈狀乞遞西樞雖是閑局不可一向虛帶改差何如傳曰允
정조 21년
洪仁浩以兵曹言啓曰卽接東道參軍張東玉牒報則御營廳所授興仁門南邊近處第一城廊體城五間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 21년
李翼晉以刑曹言啓曰輕囚罪人金成大趙國鎭等卽爲放送之意敢啓傳曰知道
정조 21년
洪仁浩以御營廳言啓曰本廳字內興仁門南邊第一城廊近處體城五間許頹圮處令繕工監爲先把子圍排分授軍門急速修築而把守軍兵亦令該軍門量宜定送限修築間各別守直事自兵曹草記矣修築則卽爲擧行而出番鄕軍二十名將官率領限改築間輪直嚴加把守之意敢啓傳曰知道
정조 21년
李翼晉以義禁府言啓曰卿宰侍從編管削黜分揀柳河源柳放一體蕩滌事命下矣京畿江華府文殊山城編管罪人林蓍喆驪州牧卽其地定配罪人柳黃海道長淵府白翎鎭定配罪人柳河源等放送事分付各該道臣削黜罪人鄭景祚趙章漢閔師宣李勉昇等竝放送之意敢啓傳曰知道
정조 21년
江華留守申光履疏曰伏以臣於再昨伏奉除旨以臣爲江華府留守者海防保釐是等重任而猝然擧而畀之於癃老無似之賤聞命惝怳莫省容措噫臣之頂踵毛髮皆殿下賜也偏被陶甄之化復廁簪紳之列十載之間濫躋卿班況又咫尺前席屢承恩言每念洪造淸淚無從雖緣私計之拘攣未免田廬之退蟄而時節起居趨簉之禮輒伸京外除拜叩謝之忱是急迨此未死之日要爲萬一之酬者耿耿此心寤寐如結今玆居留之命逈出尋常則豈敢爲備例辭巽之計而第臣姿性極陋文質無當雖在方將之年尙不足擬議於百執事之末而顧今犬馬之齒纔踰七旬形殼雖存神精已耗兵民撫綏之政水陸防禦之策雖欲殫竭心力報答隆畀殆無異於僬僥之擧重矇瞍之察明也今若貪戀榮寵冒昧承當畢竟僨誤指日可待則臣身狼狽有不足恤而其於速官謗而累聖簡亦豈細故也哉遂不得不積費思量悉暴衷懇伏乞聖明俯垂諒察特遞臣新授職名以重公器以安賤分不勝大願臣無任云云答曰省疏具悉卿其勿辭行公
정조 21년
丁巳六月十七日辰時上御春塘臺咸鏡道抄選武士試射入侍時行都承旨趙鎭寬行左承旨洪仁浩行右承旨李益運右副承旨李肇源記事官金履永記注官金良倜記事官吳泰曾以次侍立上具平戎服乘輿出萬八門保定門由明光門入靑陽門御春塘臺降輿升座引儀引試官壯勇使鄭民始兵曹判書李祖源禁衛大將徐有大副摠管曺允亨兵曹參議金啓洛行四拜禮仁浩曰兵曹判書李祖源以戎服行朝服拜禮事甚未安推考何如上曰生疎所致置之可也仁浩啓請宰樞執鼓上曰北關武士先試柳葉箭嶺南武士以次試射仁浩啓請矢數執鼓復啓請射員呼名應射人以次發射訖仁浩啓請拾箭擂鼓上曰明日承旨問安當於交泰門外爲之坐直承旨外皆以宣仁門仕進鎭寬曰明日問安承旨當爲備員而一員有闕矣上曰承旨前望單子入之待下批牌招察任出榻敎上命書傳敎曰弘文提學待開門牌招明日儒生試取處所日熱如此依近例以丕闡堂爲之雖晴雨傘許入試紙用大好紙生進則食堂外亦近例通同許赴事分付又命書傳敎曰政官牌招開政上曰宣傳官告箭全不成樣而侍衛宣傳官惟意取便互相推諉寧有如許事體行首宣傳官李漢興以下一竝拿入仍敎曰汝輩之罪當爲決棍汰去慶辰在明故參酌安徐而日熱雖如此當於念後親試講射伊時擧行如或復然當嚴加處分各別惕念可也上曰卿宰侍從人罷削以上令該曹一一錄入賤臣承命出傳仍爲錄入上命書榻敎曰卿宰侍從被謫蒙放以下罪名蕩滌編管削黜亦爲分揀卿宰則令該曹付軍職又命書榻敎曰今聞侍從柳河源混入於罷職敍用中傳旨付標云係是微眚因此又聞之侍從中柳亦然云兩侍從放一體蕩滌民始曰原任直閣金祖淳南公轍俱以本職罷散矣今有敍用之命令該曹口傳付軍職以爲進參於明日閣班之地何如上曰依爲之出擧條上曰禁府刑曹囚徒案一竝錄入賤臣承命出傳仍爲錄入上命書榻敎曰禁府刑曹輕囚放釋上曰蕩滌人不待捧傳旨直以傳敎承傳命書榻敎曰扶安前縣監李允行旣入於罪名分揀中差代自歸勿施一兩日內使之卽爲還官試射訖上命書傳敎曰北道尙武之地也與儒生使之同爲選擧意在於兩勸而竝用而選上之數比儒生僅爲六分一比來帥臣之不能留意於尙武可知特以買馬骨之意臨試帳殿入格人先有奬勸之擧然後可責來效南關六兩一百五十步以下北關騎芻五中以下入格人今日更試時鏡城閑良趙養鼎騎芻四中咸興閑良李聖復鐵箭過百四十步餘二技俱入格高原閑良趙重恒永興閑良李萬淳朱正富崔成祿李允漢文川閑良姜弼濟德源親騎衛李憲祖金敬彦咸興閑良安思洪等鐵箭俱過百二三十步餘技入格利城閑良孔得鏡柳葉箭四中明川閑良李廈柱柳葉箭三中洪原閑良張大恒騎芻三中會寧閑良鄭贊奎本道柳葉箭入格人吉州閑良郭時會更試時亦爲入格於四技以上十六人直赴殿試安邊重試出身吳仁聖鐵箭過一百四十步餘三技入格爲居首令該曹調用咸興重試出身李源根鐵箭皆過百三十餘步餘三技亦爲入格當爲之次鍾城出身成宅基騎芻二中而北關中爲居首亦令該曹今日政南北關邊將中差送安邊直赴金有玉鐵箭俱越百三十步騎芻三中他二技入格待唱榜令該曹草記咸興出身金鉉九六兩俱越百三十餘步餘二技入格令道帥臣各別收用後狀聞事下諭關西遠射順安人壯勇衛金啓默六兩之過二百步可謂初見其在勸奬之道宜有拔例收用亦爲調用前五衛將李尙謙道內邊將調用嶺南抄上武士適又上來亦旣親試彦陽閑良權光稱鐵箭俱越一百四十步亦爲直赴殿試寧海出身李佳洪鐵箭俱過百二十步柳葉箭二中令道帥臣拔例收用後狀聞事亦爲下諭上敎祖源曰關嶺武士竝賜三軍門樂手率歸鄕第設饌以饋而北道儒生之向日應試而未及還鄕者亦爲邀來參席可也上命諸臣先退諸臣以次退出
정조 21년
行都承旨趙鎭寬坐行左承旨洪仁浩坐行右承旨李益運坐直左副承旨李勉兢坐右副承旨李肇源坐同副承旨李翼晉坐直注書金履永仕柳遠鳴病假注書尹命烈仕直事變假注書宋應圭仕
정조 21년
惠慶宮誕日大殿王大妃殿中宮殿內閣政院玉堂宗親儀賓朝廷二品以上六曹大司諫奉朝賀口傳問安答曰知道惠慶宮內閣政院玉堂宗親儀賓朝廷二品以上六曹大司諫奉朝賀單子問安答曰知道元子宮生辰內閣政院玉堂單子問安答曰知悉宗親儀賓朝廷二品以上六曹大司諫奉朝賀口傳問安答曰知悉
정조 21년
洪仁浩啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽罷職傳旨未下監察茶時之意敢啓傳曰知道
정조 21년
傳于洪仁浩曰時原任大臣閣臣入侍
정조 21년
傳于趙鎭寬曰都承旨持此御題與弘文提學偕往泮宮試取以來
정조 21년
李勉兢啓曰弘文提學閔鍾顯旣已承牌內閣提學鄭民始沈煥之卽爲牌招同參考試何如傳曰允
정조 21년
趙鎭寬啓曰臣與弘文提學閔鍾顯偕往泮宮儒生試取收券爲四百四十九張矣捧入之意敢啓傳曰知道科次入侍